Vakbond verwerp kansellasie van verpleegstudenteArgieffoto (Foto: StockSnap, Pixabay) Die Young Nurses Indaba Trade Union (Ynitu) het die “onverwagse, onverantwoordelike” besluit deur die departement van gesondheid in Gauteng verwerp, om die inname van verpleegstudente by sommige kolleges in Gauteng te kanselleer. Voornemende studente sou van 15 Januarie aanmeld om met hul vier jaar opleidingsprogram vir ŉ diploma in verpleging (algemeen, gemeenskap, psigiatrie en verloskunde) te begin, het Ynitu Saterdag in ŉ verklaring gesê. Die studente het reeds die streng keuringsproses suksesvol afgehandel wat van Mei tot Desember 2017 deur die departement se sentrale keurkomitee gehou is. Die keuringsproses het akademiese kwalifikasies, psigometriese toetsing, onderhoude en mediese toesig ingesluit. Altesaam 1 020 studente sou aanvanklik in 2018 met hul studies begin het, maar die getal is later verminder tot 700 weens beweerde begrotingsbeperkings en “nou hierdie vreemde aankondiging dat geen studente aanvaar sal word nie”. Ynitu het die departement gewaarsku dat ŉ verwagting vir dié studente geskep word en talle het reeds hul vorige indiensneming bedank en matrikulante het ander studiegeleenthede van die hand gewys. Ynitu eis dat die departement die besluit moet heroorweeg en doen ŉ beroep op alle suksesvolle kandidate om “met hul studies te begin soos beplan”. Die opleiding van verpleegsters is ŉ prioriteit om personeeltekorte aan te spreek en die gehalte van versorgingsgemeenskappe te verbeter, het Ynitu bygevoeg. Altesaam 700 verpleegkandidate sal nie vanjaar met hul vierjaar-diplomakursus by drie kolleges in Gauteng kan begin nie, omdat die departement van gesondheid glo nie kan bekostig om hul studies te finansier nie, ondanks ŉ tekort aan verpleërs. Die verpleegkolleges sal dus slegs eerstejaarstudente kan aanvaar wat eksterne beurse het of diegene wat kan bekostig om self vir hul studies te betaal, het Times LIVE Vrydag berig.